Viskupič, Marián, poslanec NR SR (2020-05-19):
Vážený pán predsedajúci, vážený pán guvernér, ctené kolegyne, kolegovia. Pán guvernér, ďakujem pekne za prednesenie správy. Mám, mám v podstate tri otázky. Čo sa týka správy, chcel by som sa spýtať, ako pokračuje vaša snaha o zefektívnenie Národnej banky Slovenska. Správa hovorí o znížení stavu zamestnancov v minulom roku o jedna. V čom vidíte problém, že sa nejak nedarí viacej znížiť počet, počet zamestnancov, tak ako sa zefektívňuje aj vôbec teda komerčný finančný sektor? Chcem však na druhej strane pozitívne vyzdvihnúť, že od svojho založenia Rada pre rozpočtovú zodpovednosť sídli v budove Národnej banky Slovenska a takto dochádza aspoň k nepriamemu šetreniu nákladov, keď postupne sa znižujúca úloha Národnej banky Slovenska pre našu spoločnosť z dôvodu spoločnej menovej politiky a spoločného dohľadu je nahradzovaná, naopak, postupne sa zvyšujúcou úlohou Rady pre rozpočtovú zodpovednosť pre našu spoločnosť. Je veľmi, veľmi pozitívne vidieť takéto synergie, a teda verím, že to bude pokračovať aj v budúcnosti. Čo sa týka aktuálnej situácie, všetci sme si prečítali vaše odhady o dramatickom poklese ekonomiky. Myslím, že všetky relevantné inštitúcie, či už Európska únia, alebo aj Inštitút finančnej politiky, alebo teda aj Národná banka vidia situáciu s ekonomikou veľmi podobne a veľmi dramaticky. Čaká nás, myslím, bezprecedentný pokles ekonomiky, ktorý, na ktorý sa teda musíme pripraviť a na ktorý budeme musieť všetci spoločne reagovať. Čo sa týka; dobre. Čiže keďže nemáme na Slovensku k dispozícii menovú politiku, stále máme k dispozícii tzv. makroprudenciálnu politiku. Táto sa snaží cez zvyšovanie a znižovanie kapitálových požiadaviek a cez sprísňovanie a uvoľňovanie úverových štandardov vplývať na trh úverov. Zatiaľ čo v minulosti sa ekonomika prehrievala a bolo správne brzdiť úverovanie, situácia v súčasnosti, ako som už spomínal, je dramaticky iná. Štát sa snaží úverovanie ekonomiky zachrániť aj pomocou garancií a, čo je však veľmi prekvapivé, Národná banka tomuto zatiaľ vôbec nepomáha. Máme najvyšší tzv. proticyklický vankúš v eurozóne na úrovni 1,5 %, ktorý vyslovene zdražuje úverovanie, pričom iné banky v eurozóne, ktoré tento vankúš mali, sa ho okamžite rozhodli dramaticky a razantne znížiť na nulu. Aby som bol úplne presný, tak jedine Luxembursko toto drží na úrovni 0,5 percenta. Treba povedať, že teda Národná banka mala naplánované ešte pred krízou teda jeho zvýšenie z 1,5 % na 2 %, čo sa teda neurobilo. Ale stále si myslím, že toto 1,5 % je proste veľmi, veľmi vysoké, a ťažko sa mi chápe, že teda NBS-ka je v tejto oblasti takto byrokraticky pasívna. Podobne čo sa týka úverových štandardov, tu takisto nedošlo k žiadnej zmene, pričom pozrime sa napríklad do Českej republiky, kde je úverový trh veľmi podobný ako slovenský vrátane úverových štandardov. Česká národní banka okamžite znížila proticyklický vankúš na nulu a, ako som už spomínal, a uvoľnila úverové štandardy. Táto pasivita NBS-ky nevyzerá dobre, preto sa pána guvernéra pýtam, kedy Národná banka Slovenska pomôže našej ekonomike aj týmto spôsobom a zníži proticyklický vankúš na nulu, ako aj odstráni sprísnené úverové štandardy z minulosti, čo bude vlastne v súlade teda aj so snahou vlády, aby sme teda pomáhali aj úvermi ťažko skúšanej ekonomike. Pán guvernér, verím, že aj naďalej, že banka bude pod vaším vedením nezávislá a odborne orientovaná a bude sa snažiť byť maximálnou oporou pre našu ekonomiku. Ešte raz ďakujem za vypracovanie správy. Ďakujem za pozornosť. Skončil som.